Juris Jansons (jurists)

**Juris Jansons** (dzimis 1973. gada 19. jūnijā) ir latviešu jurists, no 2011. gada līdz 2025. gadam viņš bija Latvijas Republikas tiesībsargs.

## Dzīvesgājums
No 1994. gada 12. jūnija līdz 2006. gada 1. janvārim J. Jansons strādāja Latvijas Bankā, tostarp, no 2000. gada līdz 2005. gadam kā Analītiskās daļas vadītājs. 2001. gadā viņš ieguva jurista kvalifikāciju (*Mg. iur.*) Latvijas Universitātē, savukārt 2004. gadā — sociālo zinātņu maģistra grādu ekonomikā (*Mg.oec.*) turpat Latvijas Universitātē.

No 2006. gada līdz 2009. gadam J. Jansons studēja socioloģiju doktorantūrā Rīgas Stradiņa universitātē, kur tobrīd bija Juridiskās fakultātes Tiesību zinātnes bakalauru studiju programmas lekciju pasniedzējs mācību kursā "Tiesību filozofija", kā arī maģistra darbu recenzents. Paralēli studijām no 2006. gada 1. janvārim līdz 2008. gada 1. oktobrim J. Jansons strādāja Tieslietu ministrijā kā Juridiskās palīdzības administrācijas direktors. 2007. gadā par ieguldījumu iestādes izveidošanā un attīstībā viņam piešķīra Tieslietu ministrijas apbalvojumu "Zelta spalva".

No 2008. gada 1. oktobra līdz 2009. gada 1. jūnijam J. Jansons vadīja Īpašu uzdevumu ministra elektroniskās pārvaldes lietās sekretariātu. No 2009. gada 1. jūnija līdz 2009. gada 28. decembrim viņš strādāja kā Reģionālās attīstības un pašvaldību lietu ministrijas valsts sekretāra vietnieks informācijas sabiedrības un elektroniskās pārvaldes jautājumos.

Pēc darba valsts pārvaldē 2009. gada 28. decembrī J. Jansons uzsāka darbu likvidējamās AS "RSK apdrošināšana" valdes priekšsēdētāja amatā. 2010. gada 5. martā viņš kļuva par likvidatoru un šajā amatā nostrādāja līdz 2011. gada 14. martam.

Jau būdams tiesībsarga amatā J. Jansons kandidēja 2019. gada Latvijas prezidenta vēlēšanās, taču netika ievēlēts.

## Latvijas Republikas tiesībsargs
2011. gada 17. martā Saeima iecēla J. Jansonu Latvijas Republikas tiesībsarga amatā. 2021. gada 11. martā viņu pārvēlēja uz trešo termiņu, kas ilgtu līdz 2026. gada 18. martam. Tomēr 2025. gada 14. jūnijā, pēc tam, kad Saeima pauda neapmierinātību ar viņa darbu, nepieejamību darba vietā un izskanējušajām problēmām ar alkoholismu, J. Jansons Saeimas Prezidijam iesniedza paziņojumu par tiesībsarga amata atstāšanu pēc paša vēlēšanās. 19. jūnijā arī Saeima nobalsoja par J. Jansona atbrīvošanu no Latvijas Republikas tiesībsarga amata.

Ar Valsts prezidenta un Ordeņu kapitula 2021. gada 20. aprīļa lēmumu J. Jansonam par sevišķiem nopelniem Latvijas valsts labā piešķirts Triju Zvaigžņu ordenis.

## Publikācijas
* Par satraucošām tendencēm Satversmes tiesas spriedumu izpildē, Jurista Vārds, 2020
* Šaubas par bērnu tiesību prioritāti, Jurista Vārds, 2019
* Tiesībsarga ziņojums par cilvēktiesību un labas pārvaldības situāciju, Jurista Vārds, 2015
* Par tiesībām uz taisnīgu darba samaksu, Jurista Vārds, 2015
* Cilvēktiesību jautājumi veselības aprūpes jomā, Jurista Vārds, 2013
* Tiesībsarga ziņojums par nabadzības risku Latvijā, Jurista Vārds, 2012
* Опыт Латвии в сфере формирования культуры прав человека, Materials of the International round table, Tashkent, 2011
* Sabiedrība un valsts nodrošinātā juridiskā palīdzība // Sabiedrība un kultūra, Rakstu krājums, X / Sastād. A. Medveckis, Liepāja, 2008
* Cietušo kompensācijas nodrošināšanas mehānisma izveide Latvijā // Tautsaimniecības attīstības problēmas Latvijā, Tautsaimniecības attīstības institūts, Riga
* Juridiskā palīdzība un tieslietu sistēma, Jurista Vārds, 2007
* Sabiedrība un valsts nodrošinātā juridiskā palīdzība, Jurista Vārds, 2007
* Valsts kompensāciju nodrošināšanas mehānisms cietušajiem, Jurista Vārds, 2007
* Vai Latvijā nepieciešami valsts advokāti? Diena, 2006

## Atsauces